钦定古今图书集成/明伦汇编/官常典/第682卷 > 韩宗武
## 钦定古今图书集成/明伦汇编/官常典/第682卷 > 韩宗武

按《宋史韩缜传》：“缜子宗武，第进士。韩忠彦镇瀛州，辟
为河间令。值河溢，增堤护城，吏率兵五百，伐材近郊，
虽墓木亦不免。父老遮道泣，宗武入府白罢之。徽宗
即位，为秘书丞，因日食，上疏言：‘近世事有微渐而不
可不察者五：大臣不畏公论，小臣趋利附下，一也；人
主怠于政事，威柄下移，怨讟归上，二也；左右无辅拂
之士，守边无御侮之臣，三也。开境土以速边患，耗赋
财以弊民力，四也。岁谷不登，仓庾空竭，民人流亡，盗
贼数起，五也。根治朋党，追复私怨，正士黜废，耆老歼
亡，旋起大狱，害及善类，文章号令，衰于前世。大河决
溢，饥馑荐臻，执政大臣，人怀异意，排去旧怨，以立新
党，徒为纷纷，无忧国忘家之虑。诚愿躬揽权纲，收还
威柄，敷言奏功，考察名实，不以侍御之好、钟鼓之娱
为乐。仁祖恻怛至诚，以收天下之心；神宗厉精不息，
以举天下之事，皆所宜法’。”不报。哲宗将祔庙，中旨索
省中书画甚急，宗武言：“先帝祔庙，陛下哀慕方深，而
丹青之玩，取索不已，播之于外，惧损圣德。陛下践阼，
如日初升，当讲劘典训，开广圣学，好玩《易》志，正古人
所戒也。”疏入，皇太后见之，怒曰：“是皆内侍数辈所为
尔。”欲尽加罚，帝委曲申救，乃已。明日，太后对宰相奖
叹，令俟谏官员阙即用之。寻除都官员外郎，改开封
府推官。丐外，为淮南转运判官。前使者贷上供钱，禁
庭遣使来索。宗武奏其状，词极鲠切，坐贬秩罢归。久
之，蔡京欲以知颍州，帝语秘书事，京不敢复言，遂致
仕。官累大中大夫，年八十二卒。